Accident în Hunedoara, pe A1: Baxuri cu carne s-au împrăștiat pe șosea
Baxuri cu carne sunt împrăștiate pe A1, în zona localității Șoimuș, județul Hunedoara, după un accident.
Centrul Infotrafic din Inspectoratul General al Poliției Române informează că, la această oră, circulația rutieră este restricționată pe a doua bandă a autostrăzii A1 Sibiu-Deva, pe sensul de mers către Deva, la kilometrul 368, în zona localității Șoimuș, județul Hunedoara, întrucât a avut loc un accident produs între două autoutilitare, soldat doar cu pagube materiale.
În urma impactului, încărcătura - baxuri cu carne - este împrăștiată pe carosabil. Valorile de trafic nu sunt ridicate, astfel că se estimează reluarea normală a traficului după ora 7.00.
Este semnalată ceață, care scade vizibilitatea în trafic sub 200 de metri, izolat sub 50 de metri, pe mai multe artere rutiere din județele Cluj, Sălaj, Bistrița-Năsăud, Harghita și Suceava.
Pe șoselele principale, respectiv autostrada A1 București-Pitești, A2 București-Constanța, A3 București-Brașov, DN 1 Ploiești-Brașov și DN 7 Pitești-Sibiu, se circulă preponderent pe un carosabil uscat, cu vizibilitate bună și valori de trafic normale.
Se circulă în condiții de aglomerație pe Centura Capitalei, în zona loc. Chiajna, județul Ilfov, dar și pe sensul de intrare în Capitală al autostrăzii A1-București-Pitești.
Restricții pentru raliul Argeșului
În zilele de 10 și 11 mai a.c., circulația rutieră se va închide pe DN 7C și DN 73C, în vederea desfășurării evenimentului sportiv „Raliul Argeșului 2024”.
Calendarul de desfășurare al competiției:
Vineri, 10 mai:
- în intervalul orar 14:00 - 18:00, traficul rutier va fi închis pe DN 73C, între km. 1+500 de metri - 7+400 de metri, circulația rutieră urmând a fi deviată pe DN 73 (Câmpulung-Pitești) - DN 7 (Pitești-Curtea de Argeș)
- în intervalul orar de 11:50 - 18:00, traficul rutier va fi închis pe DN 7C, între km. 58 (Cetatea Poenari) - 104 (Conacul Ursului).
Sâmbătă, 11 mai:
- în intervalul orar 08:30 - 12:30, traficul rutier va fi închis pe DN 73C, între km. 1+500 de metri - 7+400 de metri, circulația rutieră urmând să fie deviată pe DN 73 (Câmpulung-Pitești) - DN 7 (Pitesti-Curtea de Argeș);
- în intervalul orar 09:30 - 19:00, traficul rutier va fi închis pe DN 7C, între km. 58 (Cetatea Poenari) - km 104 (Conacul Ursului).